Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 484

4. Az egészségügyi szakmai alapozó oktatás fejlesztési feladatai A cél, hogy az egészségügyi szakmai alapozás elsajátítása során folyamatosan erősödjön a tanulási és szakmai motiváció, fejlődjön a tanulók emberi és családi problémákat észlelő, értékelő képessége. Emellett fejlődjön ki megfelelő problémaérzékelő és problémamegoldó képesség, valamint alakuljon ki az önálló szakmai tanulás, az önálló feladatmegoldás igénye és képessége és a tanulók érezzék meg a tanulási eredmények, sikerek értékét, örömét. Az oktatás során fejleszteni kell a szóbeli és írásos kommunikációs képességeket. A szóbeli kommunikációban el kell érni azt, hogy a tanulókban kialakuljon a nyelvi és alapvető szakmai kifejezések szabatos használatára való képesség, a kulturált kapcsolatteremtő képesség, az önértékelés és mások meghallgatásának képessége. Fontos, hogy a tanulók merjenek véleményt alkotni és legyenek képesek toleráns magatartás tanúsítására, a másság helyes értelmezésére és elfogadására. 2006/79/II. szám A humánus és etikus magatartás mellett fejleszteni kell a tanulók esztétikai érzékét, a saját munkájukkal kapcsolatos igényességet is. Alakítani és fejleszteni kell az egészséget megőrző/fejlesztő magatartáskultúrát. Az egészségügyi szakmai alapozó ismeretek és szakmai alapozó gyakorlatok elsajátítása során fejleszteni kell a tanulók kötelességtudatát, empátiáját, saját magukért és embertársaikért érzett felelősségtudatát. A szakmai alapozó oktatás során fejleszteni szükséges a tanulók figyelemösszpontosító képességét, kézügyességét, a munkabírást és a fegyelmezett munkavégzést.

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes